རྩ་ཁྲིམས་ནང་མི་རིགས་ས་ཁུལ་དུ་ཡོངས་ཁྱབ་ཀྱི་རང་བཞིན་ལྡན་པའི་ཡི་གེ་དེ།ཡི་གེ་ཨང་དང་པོར་བཞག་ནས་བེད་སྤྱོད་གཏོང་དགོས་པ་དང་།ཡི་གེ་གཉིས་ཡོད་ན་གཉིས་ཀ་བེད་སྤྱོད་གཏོང་དགོས་ཞེས་གཏན་འབེབས་བྱས་ཡོད་པ་རེད།བོད་ལ་རྒྱ་ཡིག་དེ་ཁྱབ་ཆེ་བ་ཡིན་ནམ།བོད་ཡིག་དེ་ཁྱབ་ཆེ་བ་ཡིན།ངས་སྐད་ཆ་དྲང་པོ་བཤད་ན།ལས་བྱེད་པའི་ནང་ལ་རྒྱ་ཡིག་ཁྱབ་ཆེ།བེད་སྤྱོད་བྱེད་ཀྱི་ཡོད་ཀྱང་མི་གྲངས་བརྒྱ་ཆ་དགུ་བཅུ་གོ་ལྔ་ཟིན་པའི་བོད་རིགས་མང་ཚོགས་ནང་ལ་བོད་ཡིག་རྒྱ་ཁྱབ་བེད་སྤྱོད་བྱེད་ཀྱི་ཡོད་པར་བརྟེན།བོད་ལ་བོད་ཡིག་གཙོ་བོ་ཡིན་པ་ནི་དངོས་གསལ་སྨོས་མ་དགོས་པ་ཞིག་རེད།ད་ལྟ་བོད་ལ་བོད་ཡིག་བེད་སྤྱོད་མི་གཏོང་བ་དེ་ཁྲིམས་དང་འགལ་བ་མ་རེད་དམ།ཀྲུང་དབྱང་གི་ཡིག་ཨང་དྲུག་པའི་ནང་དུ་བོད་ཡིག་གཙོ་བོ་བྱེད་དགོས་པ་དེ་གསལ་བོ་གསུངས་ཡོད་པ་རེད།ཡིག་ཆ་དེ་གཏན་འབེབས་བྱས་ནས་ལོ་གཉིས་ལྷག་ཙམ་སོང་ནས་གྲུབ་འབྲས་ཏོག་ཙམ་ཐོན་ཡོད་ཀྱང་རྩ་བའི་ཆ་ནས་འགྱུར་ལྡོག་བྱུང་མེད་པ་རེད།ཀྲུང་དབྱང་ནས་ས་གནས་བར་དང་།ས་གནས་ནས་མང་ཚོགས་བར་བཅས་ཚང་མས་བོད་ཡིག་བེད་སྤྱོད་གཏོང་དགོས་ཞེས་སྐད་ག་ཚད་བརྒྱབ་ཀྱང་དོན་ཐོག་ཏུ་འཁྱོལ་ཡོད་པ་མ་རེད།ལས་ཁུངས་ཀྱིས་བོད་ཡིག་བེད་སྤྱོད་མི་གཏོང་བ་དང་ཚོགས་འདུ་འཚོགས་སྐབས་བོད་སྐད་ཤོད་ཀྱི་མེད་པ་རེད།བོད་ཡིག་བེད་སྤྱོད་གཏོང་རྒྱུར་དཀར་ངལ་འདི་འདྲ་ཡོད་པ་ང་ནི་ཧ་ལས་བྱུང་།ཐ་ན་མི་ཁ་ཤས་ཀྱིས་བོད་སྐད་རྒྱག་ན་ངོ་ཚ་བསམ་གྱི་ཡོད་པ་རེད།ང་ས་ཁུལ་སློབ་འབྲིང་དུ་འགྲོ་སྐབས་ཁོ་ཚོར་སྐྱོན་བརྗོད་བྱས་པ་ཡིན།དེའི་རྒྱུ་མཚན་ནི་ང་ཡར་འགྲོ་སྐབས་སློབ་ཕྲུག་ཚོས་གཡས་གཡོན་དུ་བང་སྒྲིག་ནས་དགའ་བསུ་ཞུ།དགའ་བཟུ་ཞུ་ཟེར་གྱི་འདུགརྒྱ་སྐད་ཀྱི་ཐོག་ནས་དགའ་བསུ་ཞུ།དགའ་བསུ་ཞུ་ཞེས་འབོད་དུས་སྐད་གདངས་མཐོན་པོ་འདུག་ཀྱང་བོད་སྐད་ཀྱིས་འབོད་སྐབས་སྐད་ཆུང་ངུ་ལས་མེད་པའི་ཁར།བོད་རིགས་སློབ་ཕྲུག་དེ་ཚོས་གད་མོ་ཤོར་བཞིན་ངོ་ཚ་ཡི་འདུག